تقريبا جمبع حالات الإصابة بفيروس كورونا المستجد اللي تسجلات فالسيمانة اللي فات فالشينوا، وتحديدا فالعاصمة بيكين، كلها مرتبطة بسوق الجملة شينفادي، بحيث قالت وسائل إعلامية حكومية بللي تم اكتشاف الفيروس فالبلاص فين كيقطعو السومون فهذ السوق. الخميس اللي فات تسجلات أول إصابة بالفيروس من بعد 57 يوم بدون تسجيل إصابات، نهار الجمعة تم الإعلان على إصابة 150 واحد، كيشتركو فأنهم كاملين مشاو لهذ سوق الجملة اللي كيبيع 80 فالمية من اللحوم والخضرة اللي كتستهلك فالشينوا، وكَاع ما فيه لحوم الحيوانات البرية، وبالتالي الناس شكو واش يكون من السومون جا كورونا. وبناء على هذ الأخبار اللي راجت بشكل كبير وخلعات الناس، المحلات حيدو هذ الحوت والواردات ديالو من أوروبا توقفات، لكن مركز مكافحة الأمراض قال بللي من المستبعد يكون السومون حامل للفيروس، وقال تشنكَ كَونكَ، عالم الفيروسات في جامعة تسينكَهوا، فتصريحات لقناة تلفزيونية صينية: “كتشير جميع الأدلة المعروفة، حتى لدابة، على أن هذا النوع من المستقبلات موجود فقط فالثدييات، وماشي فالحوت”. وقال المتحدث باسم لجنة الصحة البلدية بللي 40 عينة من السوق ديال الألواح تدار ليها طيسط كورونا وخرجات نتائجها إيجابية، ودارت بدورها هونكَ كونكَ التيست ل16 عينة دالسومون المستورد من دول الشيلي وإيسلاندا والدنمارك باش تعرف واش فيها كورونا، وكلها خرجات سلبية. والشينوا كتستورد ما يقارب 80 ألف طن من السومون من دول مختلفة كل عام. 
السومون داير حالة فالشينوا بعدما لقاو كورونا فالسوق فين كيتباع.. و150 مصاب جديد بكورونا مشاو ليه